สรุปปรากฏการณ์ ลอตเตอรี่ออนไลน์ ในไทยตอนนี้
ในช่วงที่สินค้าทุกอย่างเปลี่ยนมาขายออนไลน์ หนึ่งในสินค้าที่ทุกคนนึกไม่ถึงว่าจะได้ซื้อในออนไลน์ก็คือ “ลอตเตอรี่” ถ้าลองค้นหาดูในโลกอินเทอร์เน็ต ก็จะเริ่มเห็นว่า  มีหลายเว็บไซต์ หลายแอปพลิเคชัน ที่เปิดขายลอตเตอรี่ออนไลน์ และบางเว็บไซต์ขายดี จนก่อนหน้านี้ต้องปิดปรับปรุงระบบชั่วคราว เพื่อรองรับการใช้งานที่เพิ่มขึ้นเลยทีเดียว อย่างไรก็ตาม การเกิดขึ้นของเว็บไซต์และแอปพลิเคชันเหล่านี้ ก็ดูเหมือนว่าจะทำให้สำนักงานสลากกินแบ่งรัฐบาล ที่เป็นคนออกลอตเตอรี่ในแต่ละงวดนั้น ต้องเจอกับความกระอักกระอ่วนใจอยู่ไม่น้อย เรื่องราวนี้เป็นอย่างไร ? ลงทุนแมนจะเล่าให้ฟัง
1 ส.ค. 2564

สรุปปรากฏการณ์ ลอตเตอรี่ออนไลน์ ในไทยตอนนี้ /โดย ลงทุนแมน
ในช่วงที่สินค้าทุกอย่างเปลี่ยนมาขายออนไลน์
หนึ่งในสินค้าที่ทุกคนนึกไม่ถึงว่าจะได้ซื้อในออนไลน์ก็คือ “ลอตเตอรี่”
ถ้าลองค้นหาดูในโลกอินเทอร์เน็ต ก็จะเริ่มเห็นว่า
มีหลายเว็บไซต์ หลายแอปพลิเคชัน ที่เปิดขายลอตเตอรี่ออนไลน์
และบางเว็บไซต์ขายดี จนก่อนหน้านี้ต้องปิดปรับปรุงระบบชั่วคราว เพื่อรองรับการใช้งานที่เพิ่มขึ้นเลยทีเดียว
อย่างไรก็ตาม การเกิดขึ้นของเว็บไซต์และแอปพลิเคชันเหล่านี้ ก็ดูเหมือนว่าจะทำให้สำนักงานสลากกินแบ่งรัฐบาล ที่เป็นคนออกลอตเตอรี่ในแต่ละงวดนั้น ต้องเจอกับความกระอักกระอ่วนใจอยู่ไม่น้อย
เรื่องราวนี้เป็นอย่างไร ? ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ก่อนอื่น ต้องทำความเข้าใจกันชัด ๆ ก่อนว่า เว็บไซต์ที่ให้บริการขายลอตเตอรี่บนโลกออนไลน์ทั้งหมดนั้น ดำเนินงานโดยบริษัทเอกชนที่จดทะเบียนกับกรมพัฒนาธุรกิจการค้า
ซึ่งไม่ได้มีส่วนเกี่ยวข้องใด ๆ กับสำนักงานสลากกินแบ่งรัฐบาล ที่เป็นผู้ออกลอตเตอรี่ในแต่ละงวด
หลายคนคงจะสงสัยว่า บริษัทเจ้าของเว็บไซต์ลอตเตอรี่ออนไลน์ ทำรายได้อย่างไร ?
ลองมาดูกรณีของ บริษัท ลอตเตอรี่ออนไลน์ จำกัด เจ้าของเว็บไซต์ “กองสลาก .com”
โมเดลธุรกิจของ กองสลาก .com ก็คือ บริษัทจะรับซื้อลอตเตอรี่ จากคนที่ได้โควตา “โดยตรง” จากสำนักงานสลากกินแบ่งรัฐบาลในแต่ละงวด มาขายต่ออีกที
โดยแต่ละงวดสำนักงานสลากกินแบ่งรัฐบาลจะทำการออกลอตเตอรี่ทั้งหมดไม่เกิน 100 ล้านฉบับ โดยจะจัดสรรให้กับ 2 กลุ่ม
กลุ่มแรกคือ กลุ่มตัวแทนจำหน่ายประจำ ที่ได้รับการคัดเลือกโดยสำนักงานสลากฯ เช่น สมาคมผู้พิการ มูลนิธิต่าง ๆ ซึ่งส่วนนี้จะได้รับการจัดสรรประมาณ 33 ล้านฉบับต่องวด
กลุ่มที่สองคือ บุคคลทั่วไปที่จองสิทธิ์ซื้อลอตเตอรี่ล่วงหน้า ผ่านตู้ ATM ธนาคารกรุงไทย กลุ่มนี้จะได้รับการจัดสรรประมาณ 67 ล้านฉบับต่องวด โดยเฉลี่ยจะได้คนละประมาณ 500 ฉบับต่องวด หมายความว่ามีคนที่ได้รับสิทธิ์นี้ประมาณ 134,000 คน ในแต่ละงวด
ซึ่งบริษัท ลอตเตอรี่ออนไลน์ จำกัด ไปขอซื้อลอตเตอรี่ต่อมาจากกลุ่มที่สอง
โดยสำนักงานสลากฯ จะขายกับผู้จองสิทธิ์ในราคาฉบับละ 70.4 บาท และบริษัท ลอตเตอรี่ออนไลน์ จำกัด ก็จะไปขอซื้อต่อมาด้วยราคาเฉลี่ย 75 บาทต่อฉบับ
จากนั้นนำลอตเตอรี่เหล่านั้น มาสแกนแล้วอัปโหลดเป็นรูปภาพขึ้นไปบนเว็บไซต์ ที่มีการออกแบบให้ผู้ซื้อสามารถเลือกซื้อได้ง่าย และมีบริการโอนจ่ายได้ทันที
ส่วนลอตเตอรี่ฉบับจริง บริษัทจะเป็นผู้เก็บรักษาไว้ให้ และกรณีที่มีคนถูกรางวัล บริษัทก็จะโอนเงินรางวัลให้ลูกค้าคนนั้นภายใน 24 ชั่วโมง โดยไม่หักค่าธรรมเนียมหรือภาษีใด ๆ แล้วเอาลอตเตอรี่ใบที่ถูกไปขึ้นเงินรางวัลในภายหลัง
โดยเว็บไซต์ กองสลาก .com จะขายลอตเตอรี่ฉบับละ 80 บาท ทุกใบ ซึ่งหมายความว่า บริษัทจะได้กำไรจากการขายลอตเตอรี่ผ่านเว็บไซต์ ฉบับละ 5 บาท
เจ้าของเว็บไซต์เคยเล่าในช่อง Voice TV ว่าบริษัทสามารถรับซื้อลอตเตอรี่มาได้งวดละประมาณ 600,000 ฉบับ
โดย 600,000 ฉบับนี้ ก็คิดเป็นประมาณ 0.6% ของจำนวนลอตเตอรี่ที่สำนักงานสลากฯ พิมพ์ออกมาทั้งหมดในแต่ละงวด
ถ้าลองมาคิดกำไรจากส่วนต่างของบริษัทในแต่ละงวดดูแบบคร่าว ๆ กรณีที่ขายหมดทุกฉบับในแต่ละงวด โดยเอากำไร 5 บาทต่อฉบับ คูณด้วยจำนวน 600,000 ฉบับ บริษัทจะมีกำไรจากส่วนต่างงวดละประมาณ 3 ล้านบาท
1 เดือน มี 2 งวด บริษัทก็จะมีกำไรจากส่วนต่างเดือนละประมาณ 6 ล้านบาท และ 1 ปี บริษัทก็จะมีกำไรจากส่วนต่างรวม 72 ล้านบาท ภายใต้สมมติฐานนี้
ซึ่งถ้าถามว่าทำไมถึงมีคนยอมเอามาขายให้บริษัทนี้ถึง 600,000 ใบ ทั้ง ๆ ที่เอาไปขายเองได้ส่วนต่างดีกว่า
ประเด็นหลัก ๆ ก็คือ มันมีความเสี่ยงเรื่องขายลอตเตอรี่ได้ไม่หมดทุกเบอร์
หลายคนที่จองลอตเตอรี่ได้ ก็อาจมองว่า ยอมขายถูกลงแต่ขายได้หมด คิดแล้วก็น่าจะคุ้มค่ากว่าต้องเอาไปขายเอง แล้วอาจขายได้ไม่มากพอจะคืนทุน
อย่างไรก็ตาม แม้ธุรกิจนี้จะไม่เข้าข่ายผิดข้อกฎหมาย หากขายลอตเตอรี่ในราคาที่กฎหมายกำหนด แต่คนที่เอาลอตเตอรี่ที่จองได้ไปขายต่อนั้น ถือเป็นการ “ทำผิดข้อกำหนด” ของสำนักงานสลากกินแบ่งรัฐบาล
เพราะถ้าลองไปเปิดดูข้อกำหนดของผู้ที่ได้รับโควตาซื้อลอตเตอรี่ล่วงหน้า ก็มีข้อกำหนดข้อหนึ่งที่ระบุว่า
“ผู้ได้รับโควตา ต้องจําหน่ายสลากด้วยวิธีจําหน่ายปลีกกับผู้บริโภคโดยตรงเท่านั้น ห้ามขายส่งให้กับผู้ที่จะนําไปจําหน่ายต่ออีกทอดหนึ่ง”
ซึ่งจากข้อกำหนดข้อนี้ ก็เข้าใจจุดประสงค์ของสำนักงานสลากฯ ได้ไม่ยาก ว่าต้องการให้ตัวแทนจำหน่ายรายย่อยได้มีรายได้จากการรับลอตเตอรี่ไปขาย แบบเต็มเม็ดเต็มหน่วย ไม่ต้องหารกับใคร
แต่ในความเป็นจริง เราก็รู้กันดีอยู่แล้ว ว่ามีการฝ่าฝืนข้อกำหนดข้อนี้โดยการนำไปขายต่อเป็นทอด ๆ นั้น มีการทำกันมานานแล้ว ซึ่งเป็นปัญหาเรื้อรังที่สำนักงานสลากฯ ก็คงไม่รู้จะแก้อย่างไร
โดยสำนักงานสลากฯ ทำได้แค่ตัดสิทธิ์ในการจองลอตเตอรี่ล่วงหน้าในงวดถัด ๆ ไป หรือตัดสิทธิ์การเป็นตัวแทนจำหน่ายที่ได้รับการจัดสรรโควตาลอตเตอรี่ หากตรวจพบว่าผู้นั้นเอาลอตเตอรี่ที่ได้รับจัดสรรไปขายต่อ
และนอกจากนั้นก็ยังมีอีกโมเดลหนึ่ง ที่เจ้าของเว็บไซต์ลอตเตอรี่ออนไลน์นำมาใช้ เพื่อหลีกเลี่ยงปัญหานี้
นั่นคือ การให้บริการในลักษณะ “รับฝากขายลอตเตอรี่บนเว็บไซต์” ซึ่งเจ้าของเว็บไซต์ จะคิดค่าธรรมเนียมการอำนวยความสะดวก จากคนที่เอาลอตเตอรี่มาฝากขายบนเว็บไซต์แทน อย่างเช่น กรณีของเว็บไซต์ลอตเตอรี่ออนไลน์มังกรฟ้า
อ่านถึงตรงนี้หลายคนคงมีคำถามว่า ทำไมสำนักงานสลากกินแบ่งรัฐบาล ถึงไม่ขายลอตเตอรี่ออนไลน์แบบเต็มตัวเองเลย จะได้จบปัญหาเรื่องการเอาโควตาไปขายต่อ แถมคุมราคาขายได้แน่นอน 100%
ปัญหามันอยู่ที่ว่า หากสำนักงานสลากกินแบ่งรัฐบาลหันมาขายออนไลน์ด้วยตัวเองอย่างเต็มตัว นั่นหมายความว่า จะไม่มีคนกลางในการขายลอตเตอรี่อีกต่อไป
การตัดคนกลางออกไป พูดตรง ๆ ก็คือ การยกเลิกอาชีพ “คนขายลอตเตอรี่”
ซึ่งแน่นอนว่าเป็นสิ่งที่สำนักงานสลากฯ คงไม่อยากทำ เพราะมันจะกระทบกับรายได้คนจำนวนมาก ที่พึ่งพารายได้จากการขายลอตเตอรี่เพื่อหาเลี้ยงตัวเองและครอบครัว
ถึงแม้ปีที่ผ่านมา หลายคนจะยังจำได้ว่ามีช่วงหนึ่ง สำนักงานสลากฯ ออกมาเผยไอเดียคร่าว ๆ ว่าจะทดลองทำสลากออนไลน์ แต่เรื่องก็ดูเงียบหายไป
และก็ต้องยอมรับว่า เมื่อยังคงเลือกใช้ระบบรับโควตาแบบนี้ต่อไป มันก็คงเป็นเรื่องยาก ที่จะควบคุมให้ตัวแทนที่ได้โควตาเอาลอตเตอรี่ไปขายตรงสู่มือผู้ซื้อทันที โดยไม่มีมือที่สองมือที่สาม
ขณะที่ในมุมคนซื้อลอตเตอรี่ ด้วยความง่ายในการเข้าถึง เลือกซื้อได้ตลอด 24 ชั่วโมง แถมราคาก็ใบละ 80 บาทตามกฎหมาย
ก็เลยทำให้ลอตเตอรี่ออนไลน์ในตอนนี้ขายดี ถึงขนาดที่บางเว็บไซต์ต้องประกาศปิดปรับปรุงระบบ เพื่อรองรับการใช้งานที่เพิ่มขึ้น ในช่วงก่อนหน้านี้เลยทีเดียว
สรุปแล้วเรื่องนี้กำลังมีผู้ได้รับประโยชน์คนใหม่ ที่เห็นช่องว่างในระบบนี้
ซึ่งก็คือ บรรดาเว็บไซต์ซื้อขายลอตเตอรี่ออนไลน์ นั่นเอง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-